PTTCH+PTTARฉลุย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ฟันธงควบเสร็จกลางปี’54ปตท.จ่อซื้อเพิ่มIRPC
โพสต์ทูเดย์ — บิ๊ก PTT คาดแผนควบรวบ PTTAR+PTTCH ฉลุยแน่ปีหน้า หลัง SCC ขายหุ้นออก ปตท.เล็งซื้อเพิ่ม IRPC
บริษัทหลักทรัพย์เอเซีย พลัส (ASP) ได้ออกบทวิเคราะห์ว่า เมื่อวันที่ 9 ธ.ค.ที่ผ่านมา บริษัทได้จัดงาน CEO Forum โดยเชิญผู้บริหารจากบริษัท ปตท. (PTT) มานำเสนอข้อมูลให้กับลูกค้าสถาบันของบริษัท โดยมีประเด็นที่สำคัญ 3 เรื่อง 
ทั้งนี้ เรื่องแรก คือ ความคืบหน้าในการควบรวมกิจการของบริษัท ปตท.อะโรเมติกส์และการกลั่น (PTTAR) และบริษัท ปตท.เคมิคอล (PTTCH) หลังจากบริษัท ปูนซิเมนต์ไทย (SCC) ได้ขายหุ้น PTTCH ออกมา 21% ซึ่งน่าจะผลักดันให้แผนการควบรวมบริษัททั้งสองเกิดได้เร็วขึ้น และน่าจะเสร็จสิ้นอย่างเป็นรูปธรรมภายในกลางปี 2554 2.ข้อมูลที่ได้รับจากผู้บริหาร ปตท. ทำให้เชื่อมั่นว่าปัญหาการผลิตที่แหล่งมอนทารา ประเทศออสเตรเลีย น่าจะผ่านไปได้ด้วยดี ซึ่งในกรณีที่เลวร้ายน่าจะจบลงด้วยการถูกปรับมากกว่าที่จะถูกยกเลิกสัมปทานตามที่ตลาดกังวล เพราะแหล่งมอนทารามีทรัพยากรธรรมชาติ และยังมีความจำเป็นในการพัฒนาในเชิงพาณิชย์ และ 3.PTT อาจจะซื้อหุ้นบริษัท ไออาร์พีซี (IRPC) เพิ่มเติม จากปัจจุบันที่ถืออยู่ 36% เพื่อการเข้าบริหารงานที่มีประสิทธิภาพ แต่คาดว่าจะไม่เกิน 50% ของทุนชำระแล้ว เพื่อไม่ให้ติดกับดักการกลับเข้าไปเป็นรัฐวิสาหกิจอีกครั้ง
นายณอคุณ สิทธิพงศ์ ปลัดกระทรวงพลังงาน เปิดเผยในฐานะประธานกรรมการบริษัท PTT ว่า บริษัทมีความสนใจซื้อหุ้น IRPC เพิ่ม โดยได้มีการพูดคุยเพื่อขอซื้อหุ้นจากธนาคารออมสิน และกองทุนบำเหน็จบำนาญข้าราชการ (กบข.) แล้ว แต่ทั้งสองรายยังไม่มีแผนที่จะขายหุ้นออกมา เนื่องจาก IRPC มีแผนการลงทุนระยะยาวที่ชัดเจน และสามารถให้ผลตอบแทนได้ในระดับที่ดี
อย่างไรก็ดี บริษัทจะเข้าถือหุ้นใน IRPC ไม่เกินสัดส่วน 50% เนื่องจากอาจมีปัญหาในการบริหารเพราะเข้าข่ายเป็นหน่วยงานรัฐวิสาหกิจ ขณะที่ปัจจุบัน ปตท.ถือหุ้นในสัดส่วนที่เพียงพอสำหรับอำนาจในการบริหารจัดการ 
ด้านบรรยากาศการลงทุนในหุ้นกลุ่ม ปตท. (PTT) เมื่อวันที่ 13 ธ.ค. เป็นไปอย่างคึกคัก โดยราคาหุ้น PTT ขึ้นไปสูงสุดถึง 331 บาท ก่อนปิดที่ 326 บาท เพิ่มขึ้น 2 บาท PTTAR ปิด 39.25 บาท เพิ่มขึ้น 1 บาท และ PTTCH ปิด 150 บาท ไม่เปลี่ยนแปลง จากแรงขายทำกำไรหลังขึ้นไปสูงสุดที่ 153 บาท ส่งผลให้ดัชนีหุ้นที่ปรับตัวขึ้นกว่า 8.44 จุด ที่ระดับ 1,044 จุด อ่อนตัวลงมาปิดที่ 1,033.32 จุด ลดลง 2.53 จุด ด้วยมูลค่าการซื้อขายเบาบางลง 28,827 ล้านบาท ส่วนต่างชาติซื้อสุทธิ 1,001 ล้านบาท
นักวิเคราะห์ บล.เอเชีย พลัส คาดว่าแนวโน้มเงินต่างชาติยังคงไหลเข้าลงทุนหุ้นไทยในปีนี้อีกประมาณ 9,000 ล้านบาท จากช่วงต้นเดือน ธ.ค. เข้ามาแล้ว 9,000 ล้านบาท ซึ่งจะหนุนให้ดัชนีขึ้นที่ระดับสูงสุดเดิมของปีนี้ที่ 1,050 จุดได้